**12.06.2015.**

**Informācija ziņu dienestiem**

**Aicinām ievērot ugunsdrošību mežos un purvos!**

Ilgā sausuma un siltā laika dēļ pieaug ugunsnedrošība mežos un purvos. Dabas aizsardzības pārvalde aicina visus, kas dabā dodas atpūsties vai strādāt, ievērot ugunsdrošību un rīkoties ar uguni uzmanīgi. **Nekontrolētai, patvaļīgai rīcībai ar uguni mežos un purvos var būt postošas sekas, ko nedrīkst pieļaut.**

Meža ugunsnedrošais periods izsludināts jau kopš 25. aprīļa. Šajā laikā mežos un purvos aizliegts kurināt ugunskurus. Izņēmums ir īpaši ierīkotās ugunskuru vietas. Tomēr arī šādās vietās uguni atstāt bez uzraudzības nedrīkst. Pirms došanās prom, jāpārliecinās, ka uguns nodzēsta un gruzdēšana pilnīgi beigusies. Tāpat meža ugunsnedrošajā periodā mežos, purvos, kā arī uz tos šķērsojošiem ceļiem un stigām aizliegts nomest degošus vai gruzdošus sērkociņus, izsmēķus un citus priekšmetus. Pa mežiem un purviem ārpus ceļiem ar motorizētiem transportlīdzekļiem atļauts pārvietoties vienīgi ugunsapsardzības nolūkos. Aizliegts veikt jebkuras citas darbības, kas var izraisīt ugunsgrēku mežos un purvos.

Aicinājums visiem, kuri pamanījuši ugunsgrēku mežā, nekavējoties zvanīt uz ārkārtas palīdzības tālruņa numuru „112”.

|  |  |
| --- | --- |
| Informāciju sagatavoja:Dabas aizsardzības pārvaldes Sabiedrisko attiecību un vides izglītības nodaļas vadītājaInese PabērzaIzmantojot Valsts meža dienesta informācijuMob. tel.: 26418755 |  |